Er der noget, man meget gerne vil opnå, må man yde en ekstra indsats for at få det. Det er arrangørerne bag det hollandske gadeløb Etten-Leur et glimrende eksempel på. Efter Vingegaards Tour-triumf stod han øverst på listen over ryttere, de gerne ville have på startlisten til løbet. Danskeren var dog ikke helt overbevist fra start, men efter lidt (ret meget) overtalelse, lykkedes det endelig at sikre Tour-vinderens deltagelse. - Vi stillede alle former for spørgsmål for at overbevise dem og få dem til at følge sig så komfortable som muligt, siger Ronnie Buiks, der er formand for løbet, ifølge HLN. Fragter ham hele vejen Buiks fortæller samtidig, hvad de helt konkret har "lokket" danskeren med for at overbevise ham om at deltage i løbet. - Vi samler ham op ved hans hjem i Danmark, kører ham til lufthavnen, flyver ham til Breda Lufthavn og bringer ham hjem på samme måde efterfølgende, siger Buiks. Vingegaards kæreste Trine Marie Hansen og datteren Frida bliver også en del af turen. Ifølge Het Laatse Nieuws vil Jonas Vingegaard og familien blive fløjet frem og tilbage i et privatfly. Gadeløbet søndag i Holland er det første og eneste, Vingegaard kører her i kølvandet på sin Tour-triumf.

Opsummering:
Den danske Tour de France-vinder Jonas Vingegaard kører søndag sit første løb efter triumfen i Frankrig.